મુખ્યમંત્રી એક પછી એક પ્રજાલક્ષી નિર્ણયોની જાહેરાત કરતાં હોવાથી ગુજરાતમાં ૨૦૧૭ની વિધાનસભા ચૂંટણી વહેલી આવી રહી હોવાની ચર્ચા શરૂ થઇ છે. સચિવાલયમાં ઉચ્ચ અધિકારીઓ પણ ચૂંટણી વહેલી આવી રહી હોવાની ચર્ચા કરતાં થયા છે. એક અધિકારીએ તો ત્યાં સુધી કહ્યું કે રાજ્ય સરકારનાં પગલાં પરથી લાગી રહ્યું છે કે ૨૦૧૭ના એપ્રિલ કે મે મહિનામાં ગુજરાતમાં ચૂંટણી યોજવાની ગણતરી રાજ્ય સરકાર કરી રહી છે. જ્યારે બીજા અધિકારીએ પોતાનો મત વ્યક્ત કરતાં જણાવ્યું કે પંજાબ અને યુપી સાથે જ ગુજરાતની ચૂંટણી યોજવાનો મુખ્યમંત્રીએ મૂડ બનાવી દીધો છે, કારણ કે પંજાબ અને યુપીનાં પરિણામો ભાજપ માટે સારાં ન આવે તો તેની અસર ગુજરાત પર ન પડે. સાથે વડા પ્રધાન નરેન્દ્ર મોદી અને ભાજપના રાષ્ટ્રીય અધ્યક્ષ અમિત શાહ માટે ગુજરાત કરતાં વધારે મહત્ત્વની પંજાબ અને યુપીની ચૂંટણી છે, કારણ કે આ બંને રાજ્યોનાં પરિણામો રાષ્ટ્રીય અધ્યક્ષ અમિત શાહના ભાવિનો ફેંસલો કરશે. ભાજપનો જ એક વર્ગ ગુજરાતમાં વહેલી ચૂંટણી ભાજપ માટે ઘાતક પુરવાર થઇ શકે છે તેવો પણ મત ધરાવે છે. જેના કારણે વહેલી નહીં પણ પંજાબ અને યુપીની ચૂંટણી બાદ જ ગુજરાતની ચૂંટણી યોજાશે તેવો મત વ્યક્ત કરી રહ્યા છે.